71. schôdza NR SR - 1.deň - B. popoludní
Dátum: 2022-09-13
Poslanec: Fico, Robert (SMER - SD)
Druh vystúpenia: Vystúpenie v rozprave

2. Vážený pán predseda Národnej rady Slovenskej republiky, vážený pán predseda vlády, dámy a páni, myslím, že sa patrí na úvod zablahoželať novým ministrom k menovaniu za členov vlády Slovenskej republiky. Je to, samozrejme, vaše suverénne rozhodnutie, ale idete do mimoriadne náročných a ťažkých čias, ale politická kultúra nám káže rešpektovať toto rozhodnutie, a preto v mene celého poslaneckého klubu strany SMER - sociálna demokracia jednoducho ešte raz blahoželáme k vašemu vymenovaniu. Vážené dámy a páni, opäť tu stojíme dnes s návrhom na vyslovenie nedôvery ministrovi vnútra Slovenskej republiky pánovi Mikulcovi. Niekto by mohol povedať, že je už z toho nejaká zbytočná inflácia podávaných návrhov, ale keď pán minister nás vždy niečím prekvapí. On vždy urobí niečo také, na čo inak reagovať nemôžeme, len podaním návrhu na vyslovenie nedôvery. Dovoľte mi, aby som sa vrátil k jednému príbehu, ktorý sa stal v deväťdesiatych rokoch, kedy ani zďaleka neboli parametre pre transparentnosť, pre čistotu verejného života tak vysoké, aké ich máme v poslednom desaťročí. Vtedy bol jeden minister výstavby, bola to samostatná funkcia vo vláde Slovenskej republiky, ktorý bez akéhokoľvek zaváhania na priamo dal firme stavebnej, ktorú vlastnil jeho brat, obrovskú štátnu stavebnú zákazku. Novinári došli vtedy za ním a pýtali sa ho, pán minister, vám to nie je hlúpe, že na priamo obrovská štátna zákazka, stavebná firma, ktorej majiteľom, konateľom a neviem čo všetko, je váš brat. On na to odpovedal vetou, ktorá bola doslova odzbrojujúca pre všetkých, a to vlastnému bratovi nepomôžem? Odvtedy sme urobili veľký oblúk. Urobilo sa obrovské množstvo rozhodnutí, ktoré s väčším alebo menším úspechom vniesli do verejného života určité pravidlá. Mám však veľkú obavu, dámy a páni, zo zostatku vládnej koalície. V podstate už ste len zostatkom vládnej koalície, že sa úplne úspešne vraciate k tomuto príbehu z deväťdesiatych rokov a nastavujete úplne nové parametre, ktoré budú pre novú vládu, ktorá či chcete, alebo nechcete, príde, môže prísť po predčasných voľbách alebo príde po riadnych parlamentných voľbách. Dámy a páni, čo budete hovoriť, keď tu bude nejaká nová vláda. Ja netuším, aké bude mať zloženie a kto v nej bude. Ale napríklad brat ministra spravodlivosti bude robiť miliónové obraty so Slovenskou televíziou. Lebo to je dnes realita. Opakujem ešte raz. Brat bývalej ministerky spravodlivosti pani Kolíkovej robí miliónové obraty s verejnoprávnou televíziou. Čo poviete, čo poviete, keď napríklad brat podpredsedu Národnej rady, tej novej Národnej rady, si od štátnych lesov kúpi rodinný dom a bude sa tváriť, že ten rodinný dom je rozpadnutý a neviem čo všetko, ale je to jednoducho brat podpredsedu Národnej rady a nikto proti tomu nič nepovedal. Čo poviete na to, keď bez akéhokoľvek zaváhania brat ministra vnútra bude dostávať jednu zákazku za druhou zákazkou a bude jednoducho evidentne profitovať na tom, že jeho brat je ministrom vnútra. Čo budete potom hovoriť? Čo poviete ministrovi spravodlivosti, ak jeho brat bude zarábať milióny na Slovenskej televízii. Budete takto isto ticho, ako ste teraz ticho? Vy ste jednoducho nastavili parametre, ktoré sú mimoriadne nebezpečné. A my preto, hoci tiež máme aj inú prácu, musíme opätovne, keď vidíme zlyhanie, podať návrh na vyslovenie nedôvery ministrovi, ak vidíme, že k nejakému zlyhaniu tu došlo. Pán minister, nie je asi žiadnym tajomstvom, že tu po chodbách chodia poslanci vládnej koalície, ktorí to hovoria veľmi jasne. My sa hanbíme za ministra vnútra, ale nemôžeme hlasovať za jeho odvolanie. Minister nás privádza do rozpakov, lebo nevieme, čo s tým máme robiť, pretože tie kauzy, ktoré sú s ním spájané, sú tak vážne, že za normálnych podmienok by tento minister musel už dávno odísť. Nemám opäť inú prosbu a inú žiadosť na vás, pán minister, zbytočne traumatizujete poslancov vládnej koalície, zbytočne traumatizujete celú spoločnosť, pretože kroky a prípady, do ktorých ste zakomponovaní, nemajú žiadne odôvodnenie a nemajú žiadne ospravedlnenie a už dávno, opakujem, dávno by ste zo svojej funkcie mali odísť. Nebudem dnes vôbec zaťažovať poslankyne a poslancov Národnej rady návratom, pokiaľ ide o manipulácie s trestnými konaniami. Čo však dnes môžeme povedať s úplnou presnosťou, je, že existuje celý rad svedkov, ktorí to už potvrdili a ktorí to hovoria vo svojich svedeckých výpovediach, že minister vnútra Slovenskej republiky o všetkých týchto manipuláciách vedel, vie, v mnohých prípadoch tieto manipulácie aj riadi a odsúhlasuje. To nehovorím ja. To hovoria mnohí relevantní svedkovia, ktorí poskytli v procese, ktorý je riadený trestným poriadkom, relevantné svedecké výpovede. Ak toho nie je dosť, dámy a páni, tak nie dávno sme čítali z výpovede jedného agenta. Pozor, je to svedecká výpoveď agenta, ja teraz nehovorím o klebetách, hovorím o svedeckej výpovedi, ktorá je súčasťou trestného spisu a tento agent, ktorí sa rozhodol spolupracovať s orgánmi činnými v trestnom konaní, to povedal úplne presne. Lebo na NAKA fungovala a funguje skupina manipulujúca vyšetrovanie a minister to všetko vedel. Samozrejme, že dnes sa obrovské množstvo energie vynakladá na to, aby tento svedok, agent bol spochybnený. Bavíme sa o bývalom šéfovi operatívcov NAKA v Bratislave pánom Kaľavskom, ktorý je momentálne v zahraničí. Ale zvláštne je, že sa začínajú potvrdzovať všetky jeho tvrdenia, ktoré hovoril. Napríklad o slávnom stretnutí s pánom predsedom vlády na pôde Tiposu. Čo to bolo za stretnutie? Prečo mal potrebu pán Heger sa spolu so šéfom Tiposu stretnúť na pôde Tiposu s pánom Kaľavským a čo to bolo za stretnutie, že na druhý deň po tomto stretnutí mu vykopli dvere a ho zadržali? Bolo by niekedy veľmi dobré sa o tom porozprávať a ja som rád, lebo, samozrejme, pán predseda vlády nevie, že či to bolo nahrávané, alebo nebolo nahrávané, lebo zdá sa, že pán Kaľavský tam vystupoval ako agend, keby vysvetlil pán Heger, čo ho viedlo k takémuto stretnutiu na takejto úrovni a prečo na druhý deň došlo k takému brutálnemu zákroku voči tomuto človeku. Pán minister, dnes už je nepochybne preukázané, že ste súhlasili s prerušením policajného zásahu voči trom udavačom. Je úplne evidentné, že chodili za vami vyšetrovatelia, tí slávni z NAKA, že vás o všetkom informovali a že ste na všetko dávali súhlas a namiesto toho, aby ste týchto lumpov, ktorí sú obvinení zo závažných trestných činov, postavili mimo služby, tak ste ich povýšili, dali ste im, samozrejme, aj významnejšie funkcie a podľa všetkého majú aj vyššie platy. Ale keď nejaký vyšetrovateľ NAKA Emmel povedal, že sa manipuluje trestné konanie, tak ste ho okamžite obvinili z korupcie a dali mimo výkon služby. Ak to povedal Kaľavský, tak ste mu vykopli dvere, ak to hovoril riaditeľ SIS, tak ste ho zatvorili do väzby, ak to hovoril Lučanský, no tak, bohužiaľ, musíme konštatovať, že sa mu náhodou vylúplo oko, keď robil kliky vo svojej cele. A mohol by som pokračovať v týchto príkladoch ďalej a ďalej a ďalej. Pán minister, objavujú sa ďalší svedkovia, ktorí potvrdzujú, že ste súčasťou tohto monštruózneho systému, ktorý ste vytvorili na likvidáciu opozície a z toho sa nevyvlečiete, pretože na to sú dôkazy, sú to svedecké výpovede. A ja som veľmi zvedavý, ako na to budete reagovať, keď títo ľudia už začali rozprávať a budú ešte rozprávať pred orgánmi činnými v trestnom konaní... (Prerušenie vystúpenia predsedajúcim.) Kollár, Boris, predseda NR SR 3. Pán poslanec Pročko, už ste štvrtýkrát vyrušovali. Ešte raz a vykážem vás zo siene. Dobre? Ďakujem pekne. Fico, Robert, poslanec NR SR 4. Vážené dámy a páni, dôvodom, pre ktorý sme zvolali túto schôdzu, samozrejme, že by mohli byť opäť ďalšie dôkazy, ktoré potvrdzujú manipulácie s trestnými konaniami, o ktorých minister vedel, riadil ich, ale sú tu ďalšie perličky z jeho bohatého ekonomického života. My sme aj ministrovi už pripomenuli, keď sme ho odvolávali v predchádzajúcich obdobiach, že keď bol vo funkcii riaditeľa kancelárie vo Vojenskom obrannom spravodajstve, tak sa mimoriadne darilo firme jeho otca, ktorá dostala obrovskú zákazku na stráženie budov, ktoré patrili Vojenskému obrannému spravodajstvu. Až tak ďaleko zašli, že aj súkromný byt, ktorý patril Mikulecovcom, bol daný k dispozícii Vojenskému obrannému spravodajstvu, a to platilo za používanie tohto bytu, ako keby to bol nejaký konšpiračný alebo služobný byť. Keď sa stal pán Mikulec riaditeľom Vojenského obranného spravodajstva, nezaváhal, rovno jeho brat dostal zákazku na stráženie budov vo Vojenskom obrannom spravodajstve. Nechcem, samozrejme, hovoriť o tom, že ministrovi zobrali bezpečnostnú previerku, lebo klamal, pokiaľ išlo o finančné záležitosti, a je tu milión iných dôvodov, pre ktoré minister nikdy nemal byť menovaný za ministra vnútra. Ale, samozrejme, Matovič vedel, koho si vyberá. Potreboval človeka, ktorý zabezpečí, že ten monštruózny systém zneužívania trestného práva na boj proti opozícii bude fungovať. A on aj chvíľu fungoval, ale prestáva fungovať, pretože zlyháva. Ak raz chcete robiť politické procesy, viete, že sú vždy spojené s hrubým porušovaním zákonov a ľudských práv a raz to vyjde na povrch. A ja verím, že bude to raz aj predmetom riadneho prešetrenia príslušnými orgánmi, kto akú mieru zodpovednosti niesol za tieto časy v rokoch 2021 a ´22. Pán minister, všetci si pamätáme, ako ste obhajovali zabezpečenie pomoci štátu v súvislosti s migračnou krízou na slovensko-ukrajinských hraniciach v súvislosti s vojnovým konfliktom na Ukrajine. Dnes musíme konštatovať, že je tu k dispozícii, budem korektný, nie právoplatné, ale rozhodnutie Úradu pre verejné obstarávanie, ktoré konštatuje hrubé porušenie zákonov, pokiaľ išlo o, nechcem nazvať verejnú súťaž, lebo o žiadnu verejnú súťaž nešlo, išlo o priame zadanie, priame rokovanie s jednou konkrétnou firmou. Spoločnosť, pravdepodobne sa to vyslovuje Dustream production, podpísala na základe prakticky vašeho rozhodnutia rámcovú zmluvu s ministerstvom vnútra v objeme takmer dva a pol milióna eur. S tým, že táto spoločnosť nikdy nemala skúsenosti s takouto formou pomoci štátu v takom rozsahu a v takej kvalite ako štát v danom okamihu očakával. Popierali ste, pán minister, že túto firmu vám dohodil pán Slovák, blízky to človek pána Matoviča a pána Hegera, pretože tento človek dlhodobo spolupracuje s politickou stranou OĽANO, čo takisto OĽANO popieralo dlho, priznali len, že osvetľoval volebnú noc a že pomáhal v kampani, ale zrazu v roku 2021 vo finančnej výročnej správe tejto strany sa objavuje, že firma pána Slováka GD IDENTITY v roku 2021 dostala najvyšší objem peňazí z OĽANO, takmer 100-tisíc eur, za rôzne služby. A zaujímavé je, že ste popierali existenciu tohto človeka, ale firma tohto človeka, ktorý je blízky pánovi Matovičovi a Hegerovi, sa stala subdodávateľom spoločnosti Dustream production. Áno, ja rešpektujem, že bude ešte rozhodovať rada Úradu pre verejné obstarávanie, ale počúvame, že sa bude rozhodovať až po odchode súčasného šéfa Úradu pre verejné obstarávanie a na pozíciu tohto šéfa kandiduje pán Kubička z ministerstva vnútra, ktorý vám robí verejné obstarávanie a ktorý je súčasne aj členom tejto Rady. No tak to bude naozaj objektívne a transparentné prehodnotenie celého tohto prípadu. Pravda je aj taká, že Dustream production nelegálne zamestnáva ľudí, čo je prekážka pri priamom rokovaní podľa príslušného zákona. Summa summarum, pán minister, dali ste v priamom rokovaní veľkú zákazku, dva a pol milióna eur je obrovská suma peňazí, človeku, ktorý preukázateľne vám bol predstavený a podstrčený dvorným mediálnym poradcom a majiteľom firmy, ktorá pomáhala OĽANO. Bodka, vybavené, skončili sme. Už ste mali mať pobalené veci na ministerstve vnútra a mali ste odísť. Žiaľ, toto sa v OĽANO nedeje. Vy si myslíte, že keď budete opľúvať celé Slovensko, všetkých. Všetci kradnete, všetci kradnú, všetci kradnú. A vy pod tými lampami, pod tým najväčším svetlom budete lúpiť, že to je všetko v poriadku. Nie, nie, nie. My sme príliš skúsení politici na to, aby sme prehliadli túto hru. Príliš skúsení a vieme, že je našou povinnosťou slovenskej verejnosti hovoriť o tom, že kradnete ako straky. Hneď na to došiel druhý prípad, ktorý je podľa mňa ešte zaujímavejší a tam ste už úplne išli na drzovku, pretože keď ste pomáhali bratovi, držali ste sa filozofiou - to vlastnému bratovi nepomôžem? Tak ste sa pustili do stráženia budovy Nemocnice sv. Michala, ktorá patrí pod ministerstvo vnútra. Firma JOSEBA, ktorej konateľom bol do jesene 2020 brat pána Mikulca, teraz stráži od augusta tohto roku túto nemocnicu a táto firma, odkedy je pán Mikulec vo funkcii a v OĽANO vo vláde, dostala tri štátne zákazky a výrazne zvýšila svoj obrat. Len za rok stráženia štátnej nemocnice si firma JOSEBA prilepši o 220-tisíc eur. Ministerstvo vnútra najskôr neodpovedalo na otázky výhodnosti ponuky tejto firmy. Riaditeľ nemocnice pán Delej najskôr odmietol o tejto zákazke komunikovať. Neskôr ministerstvo potvrdilo, že rozdiel medzi najlacnejšími ponukami bol minimálny - len 263 eur. Konateľom firmy JOSEBA je Ľuboš Lukačovič, človek, ktorý bol aj konateľom firmy Aegis Eu s. r. o., kde bol v roku 2012 výkonným riaditeľom brat pána Mikulca, pán Mikulec, neviem či starší, alebo mladší. Táto spoločnosť získala v roku 2012, v čase keď bol pán Mikulec riaditeľom VOS, zákazku tejto firmy vo výške 150-tisíc eur. To som už spomínal v predchádzajúcich slovách. Minister vnútra otvorene klamal, keď tvrdil, že v tejto firme jeho brat nikdy nepracoval. Opozícia dokázala opak vďaka webarchívu a telefonátu na číslo, ktoré priamo zdvihol brat pána Mikulca. Firmu JOSEBA prebrala ako spoločnícka manželka pána Lukačoviča 27. apríla 2018. V rovnaký deň nastúpil do nej ako konateľ brat ministra vnútra. Minister vnútra hovorí, že je to náhoda. Nerobte z nás debilov, pán minister. (Reakcia z pléna.) Uráža to. Uráža nás to. A ešte ste aj drzý. Tak vás poprosím, tieto poznámky si nechajte pre seba. Takže, dámy a páni, minister hovorí, že je to náhoda, že to je všetko v poriadku. Že jednoducho... (Prerušenie vystúpenia predsedajúcim.) Kollár, Boris, predseda NR SR 5. Pán poslanec Fico, prepáčte, môžete mať rozpravu, ale medzi sebou by ste sa nemali urážať. Fico, Robert, poslanec NR SR 6. Ja len hovorím, že nech z nás niekto nerobí hlupákov. Nič iné nehovorím. Pán Heger, ale tešíme sa na vaše vysvetlenie stretnutia s pánom Kaľavským a s pánom Kaňkom na pôde Tiposu. To bolo veľmi zaujímavé, keď ste mu ráno vykopli dvere. Dámy a páni, za týchto podmienok si myslím, že nemáme iné riešenie, len opätovne žiadať Národnú radu Slovenskej republiky, aby vyslovila ministrovi vnútra pánovi Mikulcovi nedôveru. Dovolím si ešte možno spomenúť a o tom by nám tiež mohol pán minister porozprávať, ako prebieha momentálne výber vrtuľníkov, ktoré chce Ministerstvo vnútra Slovenskej republiky nakúpiť. Pamätáme sa, keď ministerstvo vnútra, možno by o tom vedela viacej porozprávať pani poslankyňa Saková. Pôvodne malo ministerstvo záujem kúpiť päť vrtuľníkov a objem bola asi 30 mil. eur na nákup týchto strojov. Môžem potvrdiť aj to, že za našej vlády sa podarilo dva staré a nefunkčné ruské vrtuľníky, len to boli veľké stroje, ktoré boli veľmi dôležité napríklad pre Afganistan, vymeniť za dva Belly. Jeden Bell ešte stále lieta, druhý Bell mal haváriu. My počúvame, že ministerstvo vnútra je pripravené za tieto peniaze, tých 30 mil., kúpiť dva vrtuľníky značky Augusta. Vieme však súčasne, že firma Bell dala za možno tú istú cenovú ponuku možnosť kúpiť tri vrtuľníky. A teraz tu máme ďalšiu ponuku, kde je možnosť kúpiť jeden repasovaný Black Hawk, ktorý výkonnosťou a všetkým podstatne silnejší ako Augusta alebo Bell za sumu 3,8 mil. eur. Ak tam bude požiarna výbava, tak to bude okolo 5 mil. eur. Bez hanby sa bavia, že poďme kúpiť dva vrtuľníky za 30 mil. od talianskej spoločnosti Augusta. Aká tam je vata, si predstavte. Spomeňte si na osemkolky, ako minister obrany vykrikoval, že 3 mil. maximálne za jeden kus. Tri milióny, máme to nahraté v televízii. Jeden kus kúpil minister obrany za 4,7 mil. eur. Aká tam bola vata? Kradnete ako straky, dámy a páni. A snažíte sa, snažíte sa vytvárať obraz, že vy ste tí čistí a pekní. A domnievate sa, že nikto sa neodváži vám tieto veci pripomínať. Skončila éra klamania verejnosti, ako ste to robili v rokoch 2018, 2019, 2020 a klamete ich ďalej. Preto minister vnútra Slovenskej republiky pán Mikulec je symbolom rodinkárstva, klientelizmu, korupcie, hrubého porušovania zákonov, zneužívania právomoci verejného činiteľa. A my nemôžme nič iné, iba žiadať v Národnej rade jeho hlavu. A celý poslanecký klub strany SMER - sociálna demokracia bude hlasovať za vyslovenie nedôvery ministrovi vnútra. Ďakujem pekne. (Potlesk.)